**Broj: 711-I-116-P-319-19/20-02-17**

Zagreb, 8. studenoga 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavaka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), na zahtjev Općine Cetingrad,na 68. sjednici, održanoj 8. studenoga 2019.g., daje sljedeće

**OČITOVANJE**

**I. Na temelju članka 13. stavka 1. ZSSI-a dužnosnik koji obnaša dužnost zamjenika općinskog načelnika Općine Cetingrad može za vrijeme obnašanja navedene dužnosti, kao druge javne dužnosti obavljati funkciju člana Povjerenstva za zakup na poljoprivrednom zemljištu u vlasništvu države, Povjerenstava za prodaju poljoprivrednog zemljišta u vlasništvu države i/ili Povjerenstva za uvođenje u posjed, čije članove imenuje Općinsko vijeće Općine Cetingrad.**

**II. Dužnosnik koji obnaša dužnost zamjenika općinskog načelnika Općine Cetingrad te prima plaću ili volontersku naknadu za obnašanje te dužnosti, što se smatra plaćom iz članka 4. stavka 1. ZSSI-a, ne može istodobno primati i naknadu za rad u povjerenstvima iz točke I. izreke, jer bi isto postupanje predstavljalo povredu članka 12. ZSSI-a.**

Obrazloženje

Zahtjev za davanjem mišljenja Povjerenstva podnijela je Općina Cetingrad. U knjigama ulazne pošte zahtjev je zaprimljen pod poslovnim brojem: 711-U-3679-P-319/19-01-3 dana 30. listopada 2019. g., povodom kojeg se vodi predmet broj P-319/19. Navedeni zahtjev podnesen je sa adrese elektroničke pošte Općine Cetingrad, ali isti nije elektronički potpisan niti se navodi osoba koja taj zahtjev podnosi.

U zahtjevu se navodi da je Općina Cetingrad, nakon dobivene suglasnosti Ministarstva poljoprivrede, usvojila Program raspolaganja poljoprivrednim zemljištem u vlasništvu Republike Hrvatske. Nadalje se navodi da je Općina Cetingrad obvezna imenovati povjerenstvo za zakup i prodaju poljoprivrednog zemljišta u vlasništvu Republike Hrvatske kao i povjerenstvo za uvođenje u posjed te se traži mišljenje Povjerenstva može li se zamjenik općinskog načelnika Općine Cetingrad imenovati u navedena povjerenstva, obzirom da je pravne struke, a da u Jedinstvenom upravnom odjelu Općine Cetingrad nema službenika pravne struke, ili bi se istim imenovanjima dužnosnik našao u sukobu interesa.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Člankom 3. stavkom 1. podstavkom 43. ZSSI-a, propisano je da su općinski načelnici i njihovi zamjenici dužnosnici u smislu navedenog zakona, stoga je dužnosnik koji obnaša dužnost zamjenika općinskog načelnika Općine Cetingrad obvezan postupati sukladno odredbama ZSSI-a.

U konkretnome slučaju proizlazi da je zahtjev podnijela Općina Cetingrad, ali nije utvrđeno da bi isti podnio koji od dužnosnika navedene Općine (općinski načelnik ili zamjenik općinskog načelnika). Međutim, obzirom da se zahtjev odnosi na dužnosnika iz članka 3. ZSSI-a te na dvojbu vezanu za obnašanje dužnosti zamjenika općinskog načelnika, Povjerenstvo daje obrazloženo očitovanje jer se isti odnosi na primjenu odredbi ZSSI-a.

Člankom 31. stavkom 1. Zakona o poljoprivrednom zemljištu („Narodne novine“ broj 20/18. i 115/18.) propisano je da se poljoprivredno zemljište u vlasništvu države daje u zakup putem javnog natječaja na rok od 25 godina s mogućnošću produljenja za isto razdoblje.

Stavkom 5. istog članka propisano je da odluku o raspisivanju javnog natječaja za zakup donosi općinsko ili gradsko vijeće na čijem se području zemljište nalazi, o čemu je jedinica lokalne samouprave dužna obavijestiti županiju i Ministarstvo poljoprivrede.

Stavcima 12. do 14. istog članka propisano je da odluku o izboru najpovoljnije ponude za zakup donosi općinsko ili gradsko vijeće, na čijem se području zemljište nalazi na prijedlog Povjerenstava za zakup na poljoprivrednom zemljištu u vlasništvu države (u daljnjem tekstu: Povjerenstvo za zakup), pri čemu jedinice lokalne samouprave istu dostavljaju na prethodno mišljenje županiji i suglasnost Ministarstvu. Povjerenstvo za zakup imenuje općinsko ili gradsko vijeće, a čini ga pet članova: po jedan predstavnik pravne, geodetske i agronomske struke te dva predstavnika općinskog ili gradskog vijeća, na čijem se području zemljište nalazi. Članovi Povjerenstva iz stavka 13. ovoga članka kao i članovi njihovih obiteljskih poljoprivrednih gospodarstava ne mogu biti sudionici javnih natječaja za zakup i prodaju koji su u nadležnosti rada tog Povjerenstva.

Člankom 33. istog Zakona propisano je da stručne poslove u vezi s postupkom provedbe javnog natječaja za zakup obavlja upravno tijelo općine ili grada nadležno za poljoprivredu.

Istim Zakonom, člankom 38. propisano je da na temelju odluke o izboru najpovoljnije ponude na javnom natječaju za zakup, općinski načelnik, odnosno gradonačelnik u ime Republike Hrvatske i podnositelj ponude sklapaju ugovor o zakupu u pisanom obliku. Stavkom 8. istog članka propisano je da je zakupnik dužan jedinici lokalne samouprave, na čijem se području zemljište nalazi podnositi godišnje izvješće o ispunjavanju ciljeva Gospodarskog programa svake godine do kraja ožujka za prethodnu godinu.

Člankom 39. navedenog Zakona propisano je da na osnovi sklopljenog ugovora o zakupu zakupnika uvodi u posjed Povjerenstvo za uvođenje u posjed u roku od 30 dana od dana sklapanja ugovora, odnosno po skidanju usjeva. Povjerenstvo za uvođenje u posjed čine tri člana, i to: pravne, geodetske i agronomske struke, koje imenuje općinsko ili gradsko vijeće.  O uvođenju u posjed sastavlja se zapisnik.

Sukladno članku 61. Zakona o poljoprivredom zemljištu odluku o raspisivanju javnog natječaja za prodaju poljoprivrednog zemljišta u vlasništvu države donosi općinsko ili gradsko vijeće na čijem se području zemljište nalazi uz prethodno mišljenje županije i suglasnost Ministarstva poljoprivrede.

Prema članku 65. Zakona o poljoprivredom zemljištu odluku o izboru najpovoljnije ponude na javnom natječaju za prodaju donosi općinsko ili gradsko vijeće na čijem se području zemljište nalazi na prijedlog Povjerenstava za prodaju poljoprivrednog zemljišta u vlasništvu države (u daljnjem tekstu: Povjerenstvo za prodaju) uz prethodno mišljenje županije i suglasnost Ministarstva poljoprivrede. Povjerenstvo za prodaju imenuje općinsko ili gradsko vijeće, a čini ga pet članova: po jedan predstavnik pravne, geodetske i agronomske struke te dva predstavnika općinskog ili gradskog vijeća na čijem se području zemljište nalazi. Sukladno članku 66. istog Zakona na temelju odluke o izboru najpovoljnije ponude na javnom natječaju za prodaju općinski načelnik odnosno gradonačelnik u ime Republike Hrvatske i podnositelj ponude sklapaju ugovor o prodaji u pisanom obliku. Na temelju članka 67. na osnovi sklopljenog ugovora o prodaji, kupca uvodi u posjed Povjerenstvo za uvođenje u posjed u roku od 30 dana od dana sklapanja ugovora, odnosno po skidanju usjeva dotadašnjeg posjednika.

Člankom 13. stavkom 1. ZSSI-a da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Postupak davanja u zakup poljoprivrednog zemljišta u vlasništvu Republike Hrvatske provodi Povjerenstvo za zakup čije članove imenuje predstavničko tijelo jedinice lokalne samouprave, a čini ga pet članova, jedan predstavnik pravne, geodetske i agronomske struke te dva predstavnika općinskog vijeća, a samu odluku o raspisivanju javnog natječaja donosi predstavničko tijelo jedinice lokalne samouprave koje ujedno donosi i odluku o izboru najpovoljnije ponude na prijedlog Povjerenstva za zakup, uz prethodno mišljenje županije i suglasnost Ministarstva poljoprivrede, te potom općinski načelnik u ime Republike Hrvatske i podnositelj ponude sklapaju ugovor o zakupu.

Sve navedeno jednako je uređeno te se primjenjuje i u postupku prodaje poljoprivrednog zemljišta u vlasništvu Republike Hrvatske, kako u pogledu donošenja odluke o raspisivanju javnog natječaja, imenovanja posebnog Povjerenstva za prodaju te donošenja odluke o izboru najpovoljnije ponude na prijedlog Povjerenstva za prodaju, o čemu odlučuje općinsko vijeće, tako i u pogledu sklapanja ugovora o prodaji, koji u ime Republike Hrvatske sklapa općinski načelnik. Pritom je prije donošenja odluke o izboru najpovoljnije ponude u postupcima davanja u zakup i prodaje potrebno pribaviti prethodno mišljenje županije i suglasnost Ministarstva poljoprivrede.

Zadaća Povjerenstva za zakup i Povjerenstva za prodaju je izrada prijedloga najpovoljnijih ponuda, a zadaća Povjerenstva za uvođenje u posjed je uvođenje zakupnika odnosno kupca u posjed po sklapanju ugovora o zakupu odnosno kupoprodaji i sastavljanje zapisnika o tome. Radi se o tijelima koja se formiraju radi raspolaganja državnim poljoprivrednim zemljištem, ali ne i poljoprivrednim zemljištem u vlasništvu jedinice lokalne samouprave, a iz sadržaja zahtjeva za mišljenje ne proizlazi da bi u natječaju za davanje u zakup ili prodaju sudjelovao poslovni subjekt u vlasništvu zamjenika općinskog načelnika ili člana njegove obitelji.

Zamjenik općinskog načelnika nije po položaju povodom obnašanja navedene dužnosti istodobno član bilo kojeg od navedenih povjerenstava, već to postaje konstitutivnom odlukom općinskog vijeća o imenovanju, bilo kao člana pravne struke ili kao predstavnika općinskog vijeća koje ga imenuje. Obzirom da nisu detaljnije propisani posebni uvjeti koje mora ispunjavati osoba koja se imenuje za člana tih povjerenstava, osim općenitog navođenja uvjeta pravne struke za jednog od člana, pored geodetske i agronomske struke, to niti imenovana osoba navedenih stručnih kvalifikacija kao niti drugi predstavnik općinskog vijeća koji se imenuju odlukom ne moraju biti osobe koje obnašaju dužnost u izvršnoj vlasti jedinice lokalne samouprave, već se mogu imenovati i druge osobe koje ispunjavaju taj opći uvjet, slijedom čega niti članstvo u tim povjerenstvima nije nužno povezano uz obnašanje dužnosti zamjenika općinskog načelnika niti proizlazi iz te dužnosti.

Obzirom na ovlasti tih povjerenstava u poduzimanju radnji koje imaju za cilj davanje u zakup odnosno prodaju poljoprivrednog zemljišta u vlasništvu Republike Hrvatske, okolnost da članove imenuje predstavničko tijelo jedinice lokalne samouprave koje biraju građani te okolnost da u tom postupku akte sukladno svom djelokrugu donose i nadležna županija, na čijem se području nalazi poljoprivredno zemljište koje je predmetom zakupa ili prodaje, te Ministarstvo poljoprivrede, ukazuju da se nedvojbeno radi o obavljanju druge javne dužnosti.

Člankom 89. Zakona o lokalnim izborima („Narodne novine“ broj 144/12. i 121/16.) propisane su nespojive dužnosti s istodobnim obnašanjem dužnosti općinskog načelnika i zamjenika općinskog načelnika. Stavkom 1. navedenog članka Zakona propisano je da općinski načelnik i zamjenika općinskog načelnika ne mogu istodobno biti članovi predstavničkog tijela jedinice lokalne samouprave.

Stavkom 2. je propisano da općinski načelnik i njegov zamjenik za vrijeme dok obnašaju dužnost ne mogu biti pročelnik, službenik i namještenik u upravnim odjelima ili službama jedinica lokalne, odnosno područne (regionalne) samouprave, član upravnih tijela i nadzornih odbora trgovačkih društava u vlasništvu jedinice lokalne samouprave ili u kojima jedinica ima većinski paket dionica ili udjela te ravnatelj i djelatnik te član upravnog vijeća ustanove ili druge neprofitne pravne osobe kojoj je jedinica lokalne osnivač.

S obzirom da je odredbama članka 89. Zakona o lokalnim izborima izričito propisan institut nespojivih dužnosti s dužnošću općinskog načelnika i njegovih zamjenika, Povjerenstvo tumači da je na taj način posebnim zakonskim odredbama, u smislu članka 13. stavka 1. ZSSI-a, općinskim načelnicima i njihovim zamjenicima dopušteno istovremeno obnašanje onih dužnosti koje nisu izričito zabranjene. Budući da članstvo u trima navedenim povjerenstvima ne predstavlja obavljanje nespojive funkcije u smislu članka 89. stavka 1. Zakona o lokalnim izborima, proizlazi da obavljanje funkcije člana u istima ne predstavlja funkciju za koju je posebnim zakonom propisano da ju dužnosnik ne može obnašati istodobno s obnašanjem dužnosti iz članka 3. ZSSI-a.

Stoga ne postoje zapreke da zamjenik općinskog načelnika Općine Cetingrad bude od strane Općinskog vijeća Općine Cetingrad imenovan za člana Povjerenstva za zakup, Povjerenstva za prodaju i/ili Povjerenstva za uvođenje u posjed i da obavlja funkciju člana tih povjerenstava, jer to samo po sebi ne predstavlja za dužnosnika situaciju sukoba interesa.

Međutim, obzirom da je primjena i tumačenje odredbi Zakona o lokalnim izborima u nadležnosti Ministarstva uprave, upućuje se podnositelj da se sa svojim zahtjevom za mjerodavno tumačenje spornih situacija obrati Ministarstvu uprave.

Ukoliko se na natječaj namjerava prijaviti poslovni subjekt u vlasništvu dužnosnika ili člana njegove obitelji, dužnosnik bi trebao otkloniti svoje imenovanje, a ako bi takva okolnost nastala nakon imenovanja, dužnosnik bi odmah trebao zatražiti od Općinskog vijeća Općine Cetingrad da ga se razriješi članstva u onom povjerenstvu u kojem bi odlučivao o ostvarenju interesa s njim interesno povezane osobe.

Člankom 4. stavkom 1. ZSSI-a propisano je da se plaćom dužnosnika, u smislu toga Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti. Slijedom navedenog se i naknada za rad, koju na temelju članka 90.a stavka 2. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15. i 123/17.) imaju pravo primati općinski načelnici i njihovi zamjenici koji istu dužnost obnašaju volonterski, smatra plaćom dužnosnika u smislu članka 4. stavka 1. odnosno članka 12. ZSSI-a.

Odredbama Zakona o lokalnoj i područnoj (regionalnoj) samoupravi, kao niti odredbama Zakona o plaćama u lokalnoj i područnoj (regionalnoj) samoupravi („Narodne novine“, broj 28/10.), nije propisano pravo općinskih načelnika i njihovih zamjenika da, pored plaće ili volonterske naknade koju primaju za obnašanje ove dužnosti, primaju i novčanu naknadu za istovremeno obnašanje neke druge javne dužnosti.

Slijedom navedenog, dužnosnik koji uz obnašanje dužnosti zamjenika općinskog načelnika Općine Cetingrad, istovremeno kao drugu javnu dužnost, obnaša i dužnost člana Povjerenstva za zakup, Povjerenstva za prodaju te Povjerenstva za uvođenje u posjed, ne može primati naknadu za rad u tim povjerenstvima, ukoliko prima plaću ili volontersku naknadu za obnašanje dužnosti zamjenika općinskog načelnika Općine Cetingrad, jer bi navedeno postupanje predstavljalo povredu odredbe članka 12. ZSSI-a.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositelj, Općina Cetingrad, putem e-mail adrese
2. Objava na internetskoj stranici Povjerenstva
3. Pismohrana